En 22-årig mand fra lokalområdet blev mandag eftermiddag dræbt i en færdselsulykke i Hobro. Nordre Ringvej i Hobro er i øjeblikket afspærret i begge retninger efter ulykken, der fandt sted mandag eftermiddag. - Det er en personbil og en lastbil, der er stødt frontalt sammen. Personbilen kom mod vest på Nordre Ringvej, og af ukendte årsager trækker den over i modsatte vejbane og rammer lastbilen, fortæller vagtchef Bruno Brix fra Nordjyllands Politi. Politiet har tilkaldt en bilinspektør, der lige nu er på stedet for at undersøge bilerne og klarlægge omstændighederne ved ulykken. De pårørende til den 22-årige mand er underrettet. Føreren af lastbilen kom ikke til skade, men er chokeret over hændelsen. Nordre Ringvej vil snart blive åbnet igen.

Referat:
En alvorlig trafikulykke har fundet sted på Nordre Ringvej i Hobro. En 22-årig mand blev dræbt. Vejen er lige nu afspærret.